# Kai Rokiškyje dar žydėjo apelsinai…

*Citrus sinensis* ir kiti XIX – XX a. I p. Rokiškio grafų Tyzenhauzų ir Pšezdzieckių žiemos sodo šiltamėgiai augalai

Dorotėja Uždavinytė

Rokiškio krašto muziejaus muziejininkė

**Iš Pietų, Rytų ir Vakarų – į Rokiškį!**

Nieko nuostabaus, kad vaizduotę, spontaniškumą, emocionalumą bei mistinius, transcendentinius potyrius taip vertinę XIX a. romantikai nepritarė šalto racionalaus proto vienvaldystės šalininkams. Ir iš tiesų, kas galėtų prilygti intuicijai arba gaiviam nuostabos dušui? O gėlių grožį geriausia suvokti širdimi… Kaip ir intelektas, emocijos yra puikus pasaulio pažinimo įrankis, o nuostaba – tikra Dievo dovana bundančiai žmogaus sąmonei. Argi pasitaiko, nemokančių stebėtis? Juk mes visi, vos tik gimę, prisipildome nuostabos…

Antai net išsižiojame, horizonte išvydę tiek daug žadančius naujus pasaulius! Ir stulbinančius kitų kultūrų bei civilizacijų pasiekimus: kad ir actekų valdovo Montesumos žvėryną, kuriame 1519 m. knibždėjo tūkstančiai žinduolių, paukščių bei roplių, iki tol neregėtų Meksikos pakrantėse išsilaipinusiems Ispanijos konkistadorams.[[1]](#footnote-1) Aikčiojome ir pirmą sykį krimstelėję pomidoro. Vaje, kokia rūgšti citrina! Negi duonmedis atstotų mums duoną? O ar gali Rokiškyje žydėti apelsinai? Kas, jei ne nuostaba, apima išsipildžius svajonėms, o pasakoms ir sapnams netikėtai tapus tikrove?

Išpučiame akis, išvydę atogrąžų drugelių vikšrus ant dar spalvingesnio augalo lapų. Stebimės, aptikę kolibrių – dydžiu į bites panašių paukštelių… Arba skleidžiantis vos šešias valandas težydinčiai nakties karalienei (lot. *Selenicereus*), kurios stiebai primena virvę, tačiau žiedas kvepia vanile. Ji yra išplitusi nuo pietų Teksaso, išilgai Meksikos, per Centrinę Ameriką, Antilų salas ir Šiaurinę Pietų Ameriką iki pat Argentinos, o žydi… tik pamanyk, net ir XIX a. I p. Šiaurės vakarų krašte, Dabraulėnuose!

Naujųjų laikų didiesiems geografiniams atradimams nustebinus ir sudrebinus Žemę, tolimų egzotiškų kraštų sensacijos nepaliovė rūpėti ir vėliau. XIX a. kolonijinėms imperijoms vis dar augant ir plečiantis, Šiaurės vakarų krašto gyventojus taip pat apėmė kelionių manija. Kilmingieji leidosi medžioti trofėjų ir ne veltui dar uoliau mokėsi kalbų: argi nenuostabu, kad Rokiškio grafai Tyzenhauzai laiškus iš užsienio namiškiams rašė išsyk net trimis skirtingomis kalbomis?

1875 m. balandį Lenkų periodinis leidinys “Wędrowiec”, savo antraštėse dažnokai minėjęs ekspedicijas ir keliones, "Geografinių naujienų" skiltyje ir vėl pranešė šį tą smagaus: iš kelionės po Rytų kraštus į savo namus Pakaunėje sugrįžo Raudondvario grafas Benediktas Henrikas Tiškevičius![[2]](#footnote-2) Tuoj pat apsisukęs jis ir vėl keliavo. 1875 – 1876 metais pagaliau aplankė Indiją, Japoniją ir Kiniją, kur ne tik pramoko kinų kalbos, bet ir įgijo kinų valdininko mandarino titulą. Ir netrukus dvaruose pasklido žinia, kad yra savo akimis regėjusių šelmį grafą, vilkintį kinų mandarino kostiumu. Reikia pasakyti, kad nuo to laiko naujuoju TI – ZI – KIE vardu bičiuliams žaismingai prisistatinėdavęs B. H. Tiškevičius šį kostiumą namuose įprato vilkėti gana dažnai. Įsitaisęs Tolimųjų Rytų valdovams skirtame palankine, tarnų dar ne sykį buvo nešiojamas po savo rūmų parką, stebint abstulbusiems svečiams.

Išsilaipinus šiltose subtropikų ar tropikų pakrantėse tapo įprasta žavėtis ir tenykšte gamta, tad į laivų triumus patekdavo ne vien įvairiaspalviai suvenyrai, bet ir gyvi sutvėrimai; taip pat augalų sodinukai arba jų sėklos, kad ne tik ilgi pasakojimai, bet ir žavus atogrąžų džiunglių šešėlis nustebintų namiškius. Veikiausiai dėl įstabios Kinijos imperatoriaus dovanos – mandarino titulo – Raudondvario dvaro parke Benedikto Henriko Tiškevičiaus laikais pastebimai dominavo citrusai. Jų vazonėliai, atėjus žiemai, drauge su žemaūgėmis obelaitėmis būdavo sustatomi pietiniame rūmų fligelyje įkurtoje augalų karalystėje – *žiemos sode*. O milžiniškos palmės iki pat Antrojo pasaulinio karo pradžios reprezentavo už Raudondvarį ne ką mažiau šaunesnius Rokiškio dvaro rūmus. Šių rūmų šeimininkas Konstantinas Tyzenhauzas (1786–1853) – taip pat mėgėjas pakeliauti – ne tik Pastovių dvarą, savo pagrindines valdas Baltarusijoje, bet ir Rokiškį išpuošė iš tolimiausių pasaulio kampelių atsivežtais augalų sodinukais.

Rūpestingiems šeimininkams pageidaujant, iš sėklų sudaiginti augalai būdavo persodinami ne rankomis, bet specialiai tam skirtomis lazdelėmis, todėl įvairių laikotarpių Rokiškio dvaro parko oranžerijos bei šiltnamių prižiūrėtojai tikrai turėjo ką veikti! Iš jų paminėsime pirmąjį ir paskutinįjį gėlininkus: Pilypą Arendsą ir Aleksandrą Macijauską. Ne veltui A. Macijauskui talkino dar bent keli padėjėjai: Juozas Miselevičius, Naidzinskas, Bublikas ir netgi A. Macijausko dukrelė, mažoji Sofija! Juk jau XIX a. I pusėje Rokiškio dvaro oranžerijoje ir šiltnamiuose tarpo tokia daugybė paslaptingų augalų, kilusių iš Pietų, Rytų ir Pietryčių Azijos, Amerikos ir Afrikos, iš tropikų ir subtropikų, ir netgi iš dykumų regionų. Vieninteliame išlikusiame 1825 m. oranžerijos, šiltnamių, daigynėlių bei specifinės parko dalies – botanikos sodo – inventoriuje paminėtos ir Montesumos sodų gvaizdūnės, dar vadinamos zinijomis (lot. *Zinnia elegans*), į Europą patekusios tik XVIII amžiuje, ir 1–1,5 m aukščio jūros svogūnai (lot. *Urginea maritima*), auginami dėl ilgų gražių žiedynų, ir bananas (lot. *Banana musa paradisiaca*), pramintas atogrąžų duona, labiausiai paplitęs Afrikoje ir Azijoje, laikomas didžiausia pasaulio žole. Iš viso per 5613 vienetų skirtingų rūšių, neskaitant tos pačios rūšies augalo gentainių! O grafų Tyzenhauzų taip dievintos Sulanžo magnolijos (lot. *Magnolia soulangeana*), vieni seniausių planetos augalų, žydintys sniego baltumo žiedais taip gausiai ir ilgai, garsėjo kaip tikra Rokiškio dvaro parko pavasarių puošmena.

Žinome, kad 1940 m. grafams Pšezdzieckiams apleidžiant Rokiškį, trijų dalių, vėduoklės formos Rokiškio dvaro parko šiaurinėje pusėje dar tebestovėjo šiltnamiai ir Konstantino Tyzenhauzo apie 1822 m. išplėsta ir patobulinta, XIX a. pab. – XX a. pr. Pšezdzieckių perstatyta, bet vis dėlto dar Ignoto Tyzenhauzo laikais, kaip manoma, apie 1810 metus atsiradusi oranžerija. Būtent šio raudonų plytų, įstiklinto pastato viduje ir vešėjo įspūdingasis Rokiškio grafų Tyzenhauzų ir Pšezdzieckių žiemos sodas. (Beje, sąvokas "žiemos sodas" ir "oranžerija" šiame straipsnyje vartosime ir kaip sinonimus).

Ir nors Konstantino Tyzenhauzo botanikos mokslo tyrimams naudota parko laboratorija ir žvėrynas XX a. pr. jau buvo sunykę, pietinėje parko dalyje iki pat 1940 m. smagiai sau dūzgė sūpuoklės ir klegėjo grafų Pšezdzieckių teniso kortas. Parke kaip pašėlę švilpė ir Australijos aborigenų bumerangai, kuriuos svaidė paskutiniųjų Rokiškio dvaro šeimininkų atžalų penketukas. Ir nė vienas Tyzenhauzas ar Pšezdzieckis niekuomet nepamiršo bendro protėvio, abiejų giminių pasididžiavimo, XVIII a. LDK rūmų iždininko Antano Tyzenhauzo (1733–1785), kuris, nors ir miręs skurde, Žano Emanuelio Žilibero talkinamas, Vakarų Baltarusijoje, Gardine, jau 1775 m. buvo įsteigęs pirmąjį botanikos sodą LDK.

**Madingasis apelsinas**

Žinoma, Kavoliškio, Antanašės ir kitų kaimyninių dvarų gyventojai pripažino, jog derlinga Kauno gubernijos Rokiškio grafystė, į kurią anuomet įėjo miesteliai Aknysta, Rokiškis ir Kamajai, buvo turtinga. Ir iki XIX a. pradžios tikrai pati didžiausia visame Vilkmergės paviete! O tasai 47 tūkstančių hektarų žemės plotas, kadaise priklausęs Gardino seniūnui ir karališkųjų ekonomijų valdytojui Antanui Tyzenhauzui ir vėliau jo sūnėno Ignoto perleistas grafui Konstantinui (dar labiau versliam ir sumaniam už jį patį), garsėjo kokybiškais linais, kanapėmis ir miežiais, iš kurių Rokiškio dvaro bravoruose ir manufaktūrose gaminti ir popierius, ir perukai, ir alus.

Na, o galantiškas ir išvaizdus grafas, LDK raitosios gvardijos šefas Ignotas Tyzenhauzas (1760–1822), taip dosniai mokėjęs už ložes ir krėslus labdaros renginiuose, išties buvo mėgėjas pasipuikuoti! Jis paisė madų ir buvo įsitikinęs kad tikrą poną pažinsi iš kostiumo. Mat anuomet ne tik pokylių debiutantėms, bet ir šauniems džentelmenams, kad ir įkopusiems į penktą dešimtį, rūpėjo kuo geriausiai pasirodyti. O juk 1801 metais grafas Ignotas tebuvo vos 41-erių ir nė iš tolo nepriminė senio! Ir žinia, didžiuotis galima ne vien tik gerai sukirptu fraku ar gausiu derliumi: o kodėl gi ne mūriniais vienaaukščiais klasicizmo stiliaus rūmais, 1801 m. būtent Ignoto Tyzenhauzo dėka iškilusiais senosios kunigaikščių Krošinskių dvarvietės vietoje? Juk vien tik į juos pažvelgus matyti, kad jų šeimininko piniginė kietai prikimšta aukso.

1797–1801 m. jau kilo naujosios Ignoto sodybos – Rokiškio dvaro pastatų pamatai. O 1801 m. įvyko įkurtuvės ir grafo Ignoto žmona Mariana Pšezdzieckytė-Tyzenhauzienė (1762–1843) pirmą kartą su viešniomis išėjo pasižvalgyti naujojo vėduoklės formos parko takeliais – tiesiomis ir plačiomis, baroko ir klasicizmo parkams būdingoms spinduliškomis alėjomis. Bet ir atsitik tu man šitaip, kad kaip tik 1798–1801 m. vyko tokia sėkminga Napoleono kampanija Sirijoje ir Egipte! To ir reikėjo tikėtis, kad po jos Prancūziją užtvindys taip ilgai laukti senųjų civilizacijų artefaktai. Plačiai pasklidę po Europos dvarus, jie kėlė didžiulį susidomėjimą. Netgi kur kas didesnį, nei europinio meno vertybės, kurias Ignotas Tyzenhauzas, rizikuodamas savo paties gyvybe, šlavė Didžiosios Prancūzijos revoliucijos metu ir kuriomis išpuošė Rokiškio dvaro rūmų sienas. O ir 1822 metais, Ignotui Tyzenhauzui viena koja jau stovint kape, visi tik ir tekalbėjo apie patį reikšmingiausią istorijoje Senovės Egipto archeologinį radinį – dar neišplėštą faraono Tutanchamono kapą, pramintą “Auksinio paukščio kapu”, tapusį pačia tikriausia to laikmečio sensacija.

Todėl atrodė, kad nei dailus klasicistinis portikas, taip gerai išryškinęs pagrindinį įėjimą į rūmus ir saugojęs jį nuo kritulių, nei saulės spinduliuose iš toli žėrėjęs kupolas, nei Senovės Egipto motyvais ištapytos Rokiškio dvaro rūmų valgomojo sienos – akivaizdi grafo Ignoto simpatijų Napoleonui išraiška! – pernelyg nestebino tiek daug visko girdėjusių ir mačiusių, visko pertekusių ir išrankių svečių. Be to, XVIII a. pabaigoje–XIX a. pradžioje iš Italijos, Prancūzijos, Olandijos bei Vokietijos į Šiaurės vakarų krašto dvarus jau beldėsi nauja mada: įmantri ir ne ką mažiau spalvinga negu visų vaivorykštės spalvų kojinės, arba biseris (drabužių ir aksesuarų dekoravimas stikliniais karoliukais) arba iš šilko, plunksnų, vėžlio kiauto ar perlamutro pagamintos vėduoklės – tikri ledi "žaisliukai", dažniausiai dekoruojami gėlėmis. Iš tiesų, ši mada padvelkė geriau, nei Lantier“, „Chiris“, „Roure Betrand Dupont“, „Sozio“ ir kitų to meto fabrikų kvepalai…

Na ir kas galėtų patikėti, kad ne tik XVII a. ispanų vienuoliams, bet ir XIX a. Šiaurės Vakarų krašto dvarininkams atrodys, jog Pietų Amerikos džiunglių puošmena – pasiflora (lot. Passiflora), kilusi iš Brazilijos, Paragvajaus ir šiaurės rytų Argentinos, yra panaši į Išganytojo erškėčių vainiką! Buvo manoma, kad penki pasifloros žiedo taurėlapiai ir penki vainiklapiai visi kartu simbolizuoja dešimtį apaštalų – neskaitant Judo ir Petro, kurių pirmasis Mokytoją išdavė, o antrasis išsižadėjo.[[3]](#footnote-3) O juk ir uogas primenantys kiaušinio dydžio pasiflorų vaisiai neblogi: subtilaus skonio ir kvapūs. Tikras delikatesas! Netgi kietoka žievelė nelaikyta trūkumu. Juk būtent dėl tamsiai raudonos žievelės pasifloros buvo pramintos Dievo kančios vaisiais, todėl atrodė tik dar labiau vertingos. Ir, reikia pripažinti, kad ne tik jos, bet ir granatmedžiai, apelsinmedžiai, kiparisai, mimozos, hortenzijos ir kt. egzotiški medžiai, gėlės, vijokliai bei krūmai tuo metu pasidarė be galo geidžiami.

Su visa kolekcionieriams būdinga beprotiška aistra pradėjus kolekcionuoti egzotiškus augalus, entuziastų sodybose vienas po kito kilo įspūdingi statiniai, skirti šiltamėgių augalų auginimui. Iš pradžių vien tik iš plytų ar akmenų, bet paskui ir iš naujai išrastų, lengvučių stiklo bei metalo konstrukcijų – greitai surenkami ir gerai apšildomi. Pavyzdžiui, itin žavios yra 1875 m. Kretingos Tiškevičių ir 1923 m. grafų Godlevskių Aukštosios Fredos oranžerijos. Būtent dėl šių konstrukcijų jos primena krinoliną: nuo 1850 iki 1890 m. moterų drabužių madoje vyravusias konstrukcijas, teikusias gražią formą ledi sijonams.

Oranžeriją įsirengti galėjo visi norintys ir turintys lėšų: ne tik itin brangiems, dideliems stiklo lakštams, bet ir augalams. O juk tokie ir buvo Rokiškio Tyzenhauzai, Kretingos ir Raudondvario Tiškevičiai, Plungės Oginskiai ir visos kitos garsios LDK didikų giminės! Ir visai netrukus egzotiškų augalų kolekcijų formavimas ir smulkių egzotiškų gyvūnėlių puoselėjimas dvaruose (gyvūnai, paukščiai ir netgi žuvys taip pat laikyti žiemos soduose, oranžerijose) iš žavios pramogos virto dvarininko prestižą visuomenėje lemiančiu veiksniu, savotiškomis lenktynėmis, respektabiliu ir solidžiu laisvalaikio leidimo būdu bei vienu iš svarbesnių aristokrato užsiėmimų, vykusiai nusakančiu oranžerijos savininko socialinį statusą bei finansines galimybes.

Todėl oranžerijos, ir jų viduje žiemą vasarą žaliavę žiemos sodai rasdavosi bene labiausiai matomose dvarų ansamblių dalyse: dažniausiai šalia rūmų, oficinų ar reprezentacinių arklidžių, nors kartais tapdavo ir sudėtine rūmų interjero dalimi. Kad ir Rokiškio dvare, 1905 m. grafų Pšezdzieckių darytos rekonstrukcijos metu iškėlus antrąjį rūmų aukštą, be pagrindinės oranžerijos, stovėjusios šiaurinėje parko dalyje statmenai rūmams, atsirado dar viena papildoma erdvė, paskirta žiemos sodui, buvusi centrinėje dvaro dalyje. Greičiausiai todėl, kad Pšezdzieckiai, nors ir ištikti II Pasaulinio karo negandų, kol tik galėjo, troško mėgautis gyvenimu. Beje, oranžerijos pavadinimas (pranc. *orangerie*), išvertus iš prancūzų kalbos reiškia apelsiną. Ir ne kas kitas, o Prancūzija darė darė didžiausią įtaką XIX a. pasaulinės mados tendencijoms. XVI a. II p. prancūzai suprojektavo ir pirmąsias pasaulio oranžerijas, jau nuo XVII a. pabaigos atkakliai tobulintas olandų meistrų. Jos buvo skirtos daugiausia įvairiems citrusų medeliams, palyginus visai lengvai prižiūrimiems ir nesunkiai sudaiginamiems iš sėklų.

Karštasis Napoleono gerbėjas Ignotas Tyzenhauzas, jaunystėje mokęsis įvairių kalbų, suprato, kad prancūziški pavadinimai suteikia papildomo žavesio visiems su jais susijusiems daiktams ir reiškiniams. Ir kad ištisus metus oranžerijose žaliuojančios egzotiškų medelių "giraitės" ir žavioji pasiflora (kuri savo gimtinėje yra toli gražu ne gležnas augalėlis, bet tvirtos sumedėjusios lianos), o taip pat iš visų pasaulio kampelių į vieną vietą suvežtos gėlės aristokrato gyvenimą padaro kur kas spalvingesnį, nei Rokiškio grafų Tyzenhauzų dvaro apartamentai, su geltonuoju, rausvuoju, melsvuoju, žaliuoju ir apelsininiu kambariais. Todėl ir Rokiškio dvaro kompleksą, dar ir šiandien laikomą vienu vertingiausių klasicizmo-istorizmo laikotarpio sodybinių ansamblių Lietuvoje, apie 1810 metus papildė iš pirmo žvilgsnio dar gana neišvaizdus, netinkuotų plytų ir akmenų statinys. Pagaliau!

**Kaktusas Jonui Pšezdzieckiui**

Oranžerijos atsiradimas buvo sveikintina naujovė, nes nuo to laiko Rokiškio dvare egzistavo ne vien paprastas, bet ir žiemos sodas, su nemenka išmone puoselėtas šio pastato viduje. Istorinės pasakos vaikams “Rokiškio dvaro lėlių namelis” veikėja lėlė Pakalnutė tikriausiai ne veltui yra įsitikinusi, kad grafaitės Elžbietos svečiai, jaunavedžiai krokodilai, apsistoję Rokiškio dvaro oranžerijoje tikrai turėtų ką ėsti![[4]](#footnote-4) Ir tikrai. Panašu, kad vaisiai oranžerijose derėjo ištisus metus. O Rokiškio oranžerijoje ir šiltnamiuose, be įvairiausių rūšių figmedžių, granatmedžių, migdolų ir kitų augalų augo net 25 citrusiniai medeliai: citrinmedžiai (lot. Citrus x limon) ir rūtinių (Rutaceae) šeimos citrinmedžių (Citrus) genties augalų rūšis – apelsininiai citrinmedžiai (lot. Citrus sinensis), kurių vaisius ir yra tikrasis apelsinas![[5]](#footnote-5) Manoma, kad *Citrus sinensis* yra kilęs iš iš pietinių Kinijos regionų ir europiečių pažintas jau nuo XI amžiaus. Tik gaila, kad oranžerijose tepasiekia 1–2 m aukštį, kai tuo tarpu savo tėvynėje išauga medžiais.

Nežinia, ar Rokiškio dvaro oranžerijoje būta papūgėlių, krokodilų, fontanų ir dirbtinių krioklių, tačiau išmone nepralenkiamo Benedikto Henriko Tiškevičiaus “Rojaus sode” tikrai būtum radęs visko! Žinoma, kad prie Madeiros salos sanatorijos patogumų įpratęs keliautojas į savąjį žiemos sodą, pramintą “Rojaus sodu”, užsukdavo norėdamas atsigaivinti ir pamirkti vonioje. Adomo ir Ievos statulų draugijoje, apelsinmedžių ir žemaūgių obelaičių fone įrengtuose baseinėliuose drauge su juo plaukiojo vėžlys ir trys aligatoriai, kurie, B. H. Tiškevičiaus apgailestavimui, gana greitai nusibaigė, taip ir nespėję užaugti.[[6]](#footnote-6)

Tiesa, tiek 1929 m., tiek 1934 m. grafų Pšezdzieckių darytose fotografijose matoma oranžerija yra jau bent keletą sykių perstatyta ir praradusi savo pirminę išvaizdą. Nuotraukose regime jau XIX a. pab. – XX a. pradžios, raudonų plytų mūro, netinkuotą, dalinai dviaukštį pastatą stikliniu stogu, aprūpintą dar geresniais įrengimais ir katilinėmis negu grafų Tyzenhauzų laikais. Be to, kaip manoma, ir su vidurinės dalies pirmajame aukšte įrengtais gyvenamaisiais kambariais, skirtais 1895–1940 m. dvare dirbusio daržininko Aleksandro Macijausko šeimai.

A. Macijauskas paliudytų, kad grafų Pšezdzieckių laikais oranžerijoje augintos daugiausia vienmetės gėlės ir rožių sodinukai. Retesnių gėlių sėklų iš užsienio parveždavusi grafo žmona, grafienė Hermancija Sapiegaitė–Pšezdzieckienė, o paprastesnes rinkdavo sodininkas su savo padėjėjais. Grafienė ir jos dukterys, kaip ir dauguma moterų, dievino ciklamenus, primules ir įvairių rūšių begonijas, o paskutinysis Rokiškio dvaro šeimininkas Jonas Pšezdzieckis jautė silpnybę kaktusams.[[7]](#footnote-7) Botanikos sode puikavosi 7 rūšių 297 rožių krūmai, tačiau nė viena rožė negalėjo pasigirti, kad grafas pasirinko ją, nors jos taip pat buvo su spygliais.

Tik kuris iš 398 kaktusų tapo grafo Jono Pšezdzieckio numylėtiniu? Gal tai buvo kaktusas *oficinalis?* O gal uodegotasis skridinaitis (lot. *Flagelliformis*), dar vadinamas žiurkiniu kaktusu? Nežinia… Na, o moterų numylėtinis grafas Ignotas, nors ir nespėjo išvysti patobulėjusių savo oranžerijos formų, nei tik 1850 metais į madą atėjusių krinolinų, dėl to jau nebesuko sau galvos. Svarbiausia, jog kaip ir pridera, jo oranžerija dvelkė apelsinais.

**Gėlėtai parko vėduoklei išsiskleidus...**

Mišraus pobūdžio, su landšaftinio parko tipo apželdinimo elementais Rokiškio dvaro parko alėjos dar 1797 m. Ignoto Tyzenhauzo pageidavimu buvo išdėstytos vėduoklės forma. Jos yra unikalios ir, galima manyti, grafą Ignotą reprezentavo ne ką prasčiau negu iškilmių drabužis. O šiandien jau 225 metus gyvuojantis, iš trijų tarpusavyje sujungtų segmentų sudarytas Rokiškio dvaro parkas, priskiriamas XVII–XVIII amžių siekiančių, pačių seniausių parkų grupei Lietuvoje, yra įdomus ir savo planine kompozicija. Jis buvo suformuotas 4 margų (vienas margas – 0,71 ha) ir 287 prentų (prentas – 4,87 m) žemės sklype ir yra itin retas klasikinio stiliaus parkų pavyzdys: panašaus pobūdžio radialinio planavimo užuomazgų dar aptinkama XVI a. renesanso laikų Italijos, bei XVII a. Prancūzijos barokiniuose parkuose ir soduose, kur, kaip ir Rokiškyje, parko takeliai susibėgdavo į vieną tašką vėduoklės spindulių principu, jų susikirtimo tašką būtinai pažymint kokiu nors smagiu akcentu.

Beveik visa Rokiškio dvaro parko teritorija buvo suskirstyta geometrinės formos plotais su ryškiu kompoziciniu centru – centriniais rūmais pačiame šio parko viduryje.[[8]](#footnote-8) Na, o senus grafų laikus vis dar mena galingi uosiai, ąžuolai, kanadinės tuopos: daugiausia vietinių rūšių medžiai ir krūmai. Akivaizdu, kad trapų grafienės Marianos ir jos viešnių grožį nuo saulės turėjo saugoti ne vien tik skėčiai ir skrybėlės! Grafų Tyzenhauzų laikais Rokiškio dvaro parke būta net trylikos gėlių klombų. Tikėtina, kad grafienė Mariana, kuri neilgai trukus po įkurtuvių išsiskyrė su vyru ir tikrai paliko Rokiškį, taip ir nesulaukusi oranžerijos džiaugsmų, dar suspėjo nužingsniuoti bent iki parko rožyno.

Žinoma, kad parko ir vaismedžių sodo apželdinimui skirtus augalų sodinukus grafas Ignotas rinkosi ne kur nors kitur, o Vilniaus botanikos sode, kuris jau buvo spėjęs pagarsėti išties įspūdingo dydžio augalų rinkiniais. Kurgi nebus, jei šio sodo kolekcijas kone padvigubino įžymus gamtininkas ir keliautojas, antrosios Džeimso Kuko (James Cook) ekspedicijos aplink pasaulį dalyvis J. G. A. Forsteris (Johann Georg Adam Forster), 1784 m. rudenį atvykęs į Vilnių su 650 įvairių augalų rūšių sėklų kroviniu! Daržininkystės–gėlininkystės teritorija su šiltnamiais ir statmenai dvarui stovėjusia oranžerija užėmė visą šiaurinį Rokiškio dvaro parko pakraštį. O Tyzenhauzų ir Pšezdzieckių plėtota daržininkystė taip pat siejosi su Vilniaus botanikos sodu. [[9]](#footnote-9)

1897 m. drauge su parku buvo užveistas ir sodas, tad 1825 metais dvare sirpo baltos, juodos ir raudonos vyšnios; baltos, rožinės saldžios, juodos apvalios, juodos pailgos, raudonos vėlyvosios ir gegužinės trešnės, ką jau kalbėti apie visai smulkutes trešnytes, nes ir grafo Konstantino laikais jų būta visokių![[10]](#footnote-10) Jeigu ne pilvams prikimšti, tai bent jau svečių akims paganyti. Uogos būdavo skinamos mūvint pirštines, o medžių šakelės valomos šepetėliais ir žaliuoju muilu. Ar gali taip būti, kad Rokiškio dvaro sodininkų nublizgintais vaismedžiais kitados gėrėjosi net ir pats Rusijos imperatorius Aleksandras I? Iš tiesų neįtikėtina.

**Apstulbino imperatorių**

Ar tikrai antroji grafo Ignoto Tyzenhauzo dukrelė Sofija, toji naivi gražuolė, dar vaikystėje įsigeidusi savo pačios pramanytos Mėnulio karalystės, apie kurią netgi rašė romanus, iš tiesų galiausiai gavo Mėnulį? Žinoma! Ignoto Tyzenhauzo džiaugsmui, ne tik kaimynų dvaruose, bet ir Vilniuje, Varšuvoje – netgi Sankt Peterburge ilgai neblėso to lemtingo 1812 metų birželio 13 dienos vakaro įspūdžiai. Mat kai Vingyje, Vilniaus generalgubernatoriaus L. Benigseno rūmuose, buvo surengtas pokylis Rusijos imperatoriaus caro Aleksandro I garbei, čionai susibėgusios Vilniaus gražuolės, kaip buvo įprasta, vilkėjo daugiausia įvairių rūšių gėlių žiedais siuvinėtas sukneles. Kas šovė į galvą keistuolei Sofijai, ta proga pasidabinusiai balto šilko suknia su krepo tunika, išsiuvinėta raudonomis serbentų uogomis?[[11]](#footnote-11) Žinia, šį apdarą grafaitė Sofija specialiai pasisiūdino pagal savo pačios sukurtą piešinį. Ir nepaisant to, kad didžioji dalis jos gyvenimo dėl tėvo ir motinos skyrybų prabėgo pas giminaičius, galbūt ant suknelės buvo išsiuvinėti ne Morikonių, bet būtent Rokiškio dvaro serbentai, kuriuos dar 1797 m. užveisė jos tėvas, šaunus ir praktiškas, apie ateitį visuomet pagalvodavęs grafas Ignotas?

Aišku, Sofija pelnė daugybę komplimentų, ir nustebino ne tik eilinius svečius. Net ir patį Rusijos imperatorių... O jau po to apylinkių kūmutės tikrai turėjo ką veikti! Iš dvaro į dvarą buvo nešiojami gandai, kad ištisus 13 metų Sofija ir Aleksandras I susitikinėdavo ne tik Varšuvoje, Vilniuje, bet ir Rokiškyje. Tiesą sakant, gerą šimtmetį Kavoliškio, Antanašės ir kitų kaimynų dvaruose stebėtąsi ne tik Tyzenhauzų vyšniomis, jautriąja *Mimosa pudica*, *Ficus carica*, *Myrtus communis* ir *Passiflora*, bet ir tuo, kad Rokiškio grafai 1812 metais drauge su Napoleonu išties akiplėšiškai nužygiavę į Rusiją, stebėtinai lengvai išvengė caro represijų. Nesulaukę jokių bausmių ir nepraradę puikiojo dvaro, toliau sau ramiai augino ir platino apelsinų sodinukus.

Todėl visi kraipė galvas ir vieningai pripažino, kad laimė niekuomet neaplenkė 1801 metais iškilusio Ignoto Tyzenhauzo dvaro, tikriausiai pradedant ta diena, kai 22 metų amžiaus Sofija apsuko carui galvą, vilkėdama raudonomis serbentų uogomis nagingai siuvinėta suknele. Nepaisant to, grafaitė 1818 m. vasario 3 dieną ištekėjo už Platelių dvaro savininko, prancūzo Oktavijaus ir, savo sesers Aleksandros siaubui, visiškai nustojo paisyti madų. Netgi išmintingasis Sofijos brolis Konstantinas Tyzenhauzas nepajėgė suprasti, kas jai šovė į galvą, kai savo noru, niekieno neverčiama (netgi prieš giminės valią) tekėjo už to išverstaakio, kuris valėsi smakrą net ir į grafų Tyzenhauzų herbais siuvinėtą staltiesę! Juk visi žinojo, kad tuo metu, kai Rokiškyje žydėjo apelsinai, grafai Tyzenhauzai tuokėsi tiktai iš meilės… Intelektualioji Sofija ne tik nustebino, bet ir nuvylė visą Rokiškio grafystę. Netgi šimtmečiui praėjus, žmonės manė, kad sapnuoja.

**Citrusų auksas**

Kilmingoms panelėms ir ponioms tapo įprasta Oranžerijose piešti, megzti, siuvinėti, skaityti arba pietauti, viena akimi stebint pasiflorą arba justicijos (lot. Justicia) žiedus, taip primenančius krevetes. Gurkšnoti arbatą, planuoti ateitį ir svajoti apie egzotiškus kraštus. Rinktis savo mėgstamiausius augalus. Galbūt netgi klausytis patefono. Ir visai smagu būdavo čionai atsivesti svečių. Kas gi beliko vyresniajai Sofijos seseriai Aleksandrai – vien tik džiaugtis nutekėjus i Dabraulėnus, kuriuose taip pat būta oranžerijos! “Kiekvienas gražesnis žiedas, pražydęs oranžerijoje ar sode, iš karto persikeldavo ant popieriaus – ten jį perkeldavo motinos teptukas. Ji buvo Norblino ir Orlovskio mokinė, puikiai liejo akvarele, tapė aliejiniais dažais. Tad šeimos rinkiniuose liko įamžinta Yucca gloriosa su dviejų šimtų tulpių žirandoliu, kaktusas, žydintis tik šešias valandas, tik naktį ir kvepiantis vanile, lelijos ir t.t. Dabraulėnuose buvo daug gražių augalų, nes tėvas dar kavalierius būdamas labai mėgo sodininkystę. Didelį mūsų susidomėjimą kėlė mimozos lapeliai, susiriečiantys vos palietus ar tik artinant ranką, žavėjo Bryophylum cristallinum, tviskantis saulėje tarsi nubertas briliantais arba šviežiu šerkšnu.” [[12]](#footnote-12)

Neturime duomenų, kad ir Rokiškio dvaro oranžerijoje vykdavo kažkas panašaus į penktos valandos popiečio arbatėlę anglišku stiliumi arba pietūs, tokie kaip Zalesėje, Ašmenos apskrityje.[[13]](#footnote-13) Bet tikrai aišku, kad įprotis savo namus puošti oranžerijomis, kuriose net ir žiemą skleidėsi pačių rečiausių ir nuostabiausių augalų žiedai, iš prigimties versliems Tyzenhauzams atrodė ne vien tik žavus, bet ir labai pelningas. Ir vos ne kiekvienas, pas juos užsukęs, išeidavo nešinas citrinmedžio, apelsinmedžio ar, greičiausiai, dar brangiau įgytu, ananaso vazonėliu. Juk vien tik 1825 m. ananasų vazonėlių oranžerijoje būta net 215-os![[14]](#footnote-14) Todėl grafo Konstantino Tyzenhauzo piniginė vis apvalėjo ir žvangėjo nuo gelsvo ir sunkaus Rokiškio oranžerijos citrusų aukso. Nes būtent citrinmedžiai ir apelsinmedžiai turėjo ypač didelę paklausą.

Nepaisant ekspedicijų ir kelionių, Konstantinas kaimynų vis tiek buvo pramintas namisėda. Tikriausiai dėl to, kad daug ir sunkiai dirbdamas “Mokslo ir triūso” buveine pramintame Pastovių dvare, ne itin paisė anuo metu privalomų mandagumo vizitų. Belieka tik spėlioti, ką Rokiškio parko tėvas veikdavo savo paties įrengtoje Rokiškio dvaro parko laboratorijoje, kurioje taip pat užsisėdėdavo. Nors tikrai yra žinoma, kad joje vykdė ne tik ornitologinius, bet ir botaninius stebėjimus. Greičiausiai skiepijo citrusų medelius ir ruošė juos pardavimui. Eksperimentavo ir su kitais šiltųjų kraštų augalais. Juk pasitvirtinus eksperimentams Rokiškyje, šiltųjų kraštų augalai iškeliaudavo ir taip dar iki XIX a. vidurio paplito po įvairius Lietuvos dvarus. O gal grafas Konstantinas pro mikroskopą skaičiuodavo žiedynų kuokelius? Gali būti, nes Rokiškio dvaro oranžerija buvo visiškai unikali dėl joje pritaikytos K. Linėjaus augalų klasifikavimo sistemos, kuria remiantis, augalai būdavo sodinami juos grupuojant pagal augalų kuokelių skaičių… Netgi galima manyti, kad Konstantinas tobulino ir išradinėjo naujas augalų veisles! Tikėtina, nes jis buvo Vilniaus ir Varšuvos universitetų absolventas ir gamtininko S. B. Jundzilo (1761–1847) mokinys.

Antai pomidorai, kaip ir zinijos, yra kilę iš Meksikos, ir tik XIX a. buvo užveisti Lietuvos botanikos soduose bei dvarininkų oranžerijose, bet vien tik kaip dekoratyviniai, o ne valgomieji augalai. Savo kilmės šalyje jie teužaugdavo maži, vynuogių dydžio ir yra žinoma, kad būtent Europos mokslo centruose buvo ištobulinti tiek, kad tapdavo net iki pusės kilogramo sveriančiais milžinais! Kas žino, gal XX a. pradžioje Rokiškio grafų Pšezdzieckių virtuvę pagaliau pasiekusios pomidorų veislės buvo išvestos paties Konstantino Tyzenhauzo?

Graižažiedžių (Asteraceae) šeimos augalas zinija šiandien jau yra gana dažnas Lietuvos gėlių darželiuose ir nieko nebestebina. Tačiau Konstantinui Tyzenhauzui veikiausiai būtų buvę apmaudu, jei tik būtų išgirdęs apie 1856 m. Prancūzijoje išvestas pirmąsias pilnavidures zinijų veisles, kurių jis jau nebesuspėjo pamatyti. Visa laimė, kad bent jau prekyba sodinukais ir daržo gėrybėmis 1853 m., jam mirus, buvo tęsiama toliau – tuo pasirūpino jo dukra Marija Tyzenhauzaitė-Pšezdzieckienė. Ir, nors moksliniai tyrimai Rokiškio parke 1853 metais pasibaigė, iš Vilniaus ir Varšuvos į Rokiškį vis dar tekėjo nemenkos pajamos. Beje, Rokiškio dvaro vynuogių bei obelų sodinukai taip pat buvo vertinami ir perkami. Ir ne tik Baltijos šalyse, bet ir į Lenkijoje. [[15]](#footnote-15)

Marijos brolis, vienišius grafas Reinoldas Tyzenhauzas garsėjo sėkmingais verslo projektais ir visiškai nesavanaudiškai sutvarkė anksti našlaičiu likusio Raudondvario grafo Benedikto Henriko Tiškevičiaus palikimo klausimus. 1858–1870 m. jis nuoširdžiai rūpinosi nepilnametį grafą lietusiomis skolomis ir kitais finansiniais reikalais. Taip pat, nors ir silpnos sveikatos, Rokiškio dvare iš paskutiniųjų rengė pačias šauniausias puotas visoje Kauno gubernijoje. O 1880 metais grafystė atiteko grafų Pšezdzieckiu giminei, kuri taip pat mokėjo džiaugtis gyvenimu. Ir kas žino, gal Benediktui Henrikui Tiškevičiui, vėliau išties tiek daug regėjusiam pasaulio, padarė įspūdį ir Rokiškio dvaro apelsinai?

Publikuota 2021 12 30

1. D. Savickaitė, *Gyvūnų nelaisvės istorija*, *Švenčionių kraštas*, 2017 m. birželio 10 d., Nr. 42 (1671), http://www.svencioniukrastas.lt [↑](#footnote-ref-1)
2. A. Snitkuvienė, *Orientas Benedikto Henriko Tiškevičiaus fotografijose*, *Rytai–Vakarai: komparatyvistinės studijos XII*, Vilnius: Lietuvos kultūros tyrimų institutas, 2012, p. 403. [↑](#footnote-ref-2)
3. *Žemė ir jos gėrybės*, Vilnius: Valstybinė enciklopedijų leidykla, 1992, p. 188. [↑](#footnote-ref-3)
4. D. Uždavinytė, *Rokiškio dvaro lėlių namelis*, rankraštis, p. 11. [↑](#footnote-ref-4)
5. *Įdomesnių augalų, augintų Rokiškio dvaro parke, šiltnamiuose, botanikos sode, daigynėliuose 1825 m. sąrašas*, RKM archyvas, byla Nr.70.1 (D), p. 14. [↑](#footnote-ref-5)
6. Kauno rajono muziejaus virtualus turas, http://www.krmuziejus.lt/virtualus–turas/ [↑](#footnote-ref-6)
7. R. Keliuotytė, *Rokiškio dvaro parko aukso amžius: užmojų galėtų pavydėti rimčiausi botanikos sodai*, *Gimtasis Rokiškis*, 2018 m. balandžio 23 d., https://www.grokiskis.lt [↑](#footnote-ref-7)
8. *Rokiškio parkas (istoriniai-meniniai tyrimai)*, Lietuvos TSR Kultūros ministerija, Paminklų konservavimo institutas, Vilnius, 1974, RKM archyvas, byla Nr. 161/2, p. 7. [↑](#footnote-ref-8)
9. *Rokiškio parkas (istoriniai-meniniai tyrimai)*, Lietuvos TSR Kultūros ministerija, Paminklų konservavimo institutas, Vilnius, 1974, RKM archyvas, byla Nr. 161/2, p. 5. [↑](#footnote-ref-9)
10. Į*domesnių augalų, augintų Rokiškio dvaro parke, šiltnamiuose, botanikos sode, daigynėliuose 1825 m. sąrašas*, RKM archyvas, byla Nr.70.1 (D), p.4, 5, 6. [↑](#footnote-ref-10)
11. L. Matonienė, *Vilnius: meilės stotelės. Romantiškasis miesto žemėlapis*, Vilnius, 2017, p. 107. [↑](#footnote-ref-11)
12. Gabrielė Giunterytė–Puzinienė, *Vilniuje ir Lietuvos dvaruose: 1815–1843 m. dienoraštis*, Vilnius: Tyto alba, 2018, p. 48. [↑](#footnote-ref-12)
13. Gabrielė Giunterytė–Puzinienė, ten pat, p. 345. [↑](#footnote-ref-13)
14. *Įdomesnių augalų, augintų Rokiškio dvaro parke, šiltnamiuose, botanikos sode, daigynėliuose 1825 m. sąrašas*, RKM archyvas, byla Nr.70.1 (D), p. 2. [↑](#footnote-ref-14)
15. R. Keliuotytė, *Rokiškio dvaro parko aukso amžius: užmojų galėtų pavydėti rimčiausi botanikos sodai*, *Gimtasis Rokiškis*, 2018 m. balandžio 23 d., https://www.grokiskis.lt [↑](#footnote-ref-15)